
Hogyan hat a társak jelenléte a tanulásra? Implicit szekvenciatanulás egyéni és társas helyzetben
Társas helyzetben, például egy focicsapatban ahhoz, hogy a csapat sikeres legyen, szükség van a társas sorrendiség feltérképezésére az összehangolódáshoz. Ez azt jelenti, hogy a csapattagok más csapattagok explicit jelzései nélkül is tudják, hogy kinek, mikor, milyen sorrendben és milyen mozdulatot kell tennie ahhoz, hogy közelebb kerüljenek a gólhoz. Az ember tehát egyéni és társas helyzetben is szerezhet tudást implicit módon, kérdés azonban, hogy a társas helyzet hogyan módosítja ezt a tanulást az egyéni tanulási helyzethez képest. A kutatásban az implicit tanulás mérésére az alternáló szeriális reakcióidő (ASRT) feladat módosított változatát alkalmaztam, mivel ez jól modellezi a sorrendiség elsajátítását. A csoportos helyzetben egyszerre négy személy összehangolt működésére volt szükség a feladat megoldásához. Amit a vizsgálati személyek nem tudtak, hogy a számítógép képernyőjén megjelenő ingerek nem véletlenszerű sorrendben követték egymást. Minden személynek volt egy egyéni szekvenciája, vagyis amikor ő következett a válaszadásokkal. Ilyenkor egy előre meghatározott sorrend szerint megjelenő ingerszekvenciára kellett válaszolni. Színjelzés kódolta, hogy aktuálisan melyik személynek kell válaszolnia. Az egyéni szekvencián túl egy metaszekvencia is el volt rejtve a feladatban, méghozzá abban, hogy melyik személy után melyik másiknak kell válaszolnia. Az egyéni helyzetben csak egy személy végezte a feladatot oly módon, hogy csak akkor kellett válaszolnia, amikor az ő színe szerepelt, a többi szín esetében pedig az ingerek automatikusan továbbhaladtak. Az eredmények azt mutatják, hogy a vizsgálati személyek megtanulták mind az egyéni, mind a csoportszintű szekvenciát, azonban a két csoport tanulási mintázata eltért egymástól. A kapott eredmények arra utalnak, hogy nemcsak egy, hanem egyszerre kettő rejtett szekvenciát is képesek vagyunk elsajátítani, valamint arra, hogy a társak jelenléte hatással van az egyén tanulási teljesítményére. Jelen kutatás segíti a csoportszintű összehangolódás alapjainak jobb megértését.

